KOMMISSIONENS FORORDNING (EF) Nr. 1564/97 af 1. august 1997 om niende ændring af forordning (EF) nr. 413/97 om undtagelsesforanstaltninger til støtte for markedet for svinekød i Nederlandene

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 2759/75 af 29. oktober 1975 om den fælles markedsordning for svinekød (1), senest ændret ved forordning (EF) nr. 3290/94 (2), særlig artikel 20, og

ud fra følgende betragtninger:

På grund af udbrud af klassisk svinepest i visse produktionsområder i Nederlandene blev der ved Kommissionens forordning (EF) nr. 413/97 (3), senest ændret ved forordning (EF) nr. 1498/97 (4), fastsat undtagelsesbestemmelser til støtte for markedet for svinekød i denne medlemsstat;

det er givet, at de veterinære og handelsmæssige restriktioner samt de støtteforanstaltninger, der er fastsat ved forordning (EF) nr. 413/97, skal fortsætte i adskillige måneder endnu; det er derfor rimeligt og berettiget at indstille produktionen af smågrise ved et forbud mod inseminering af søer for således at undgå, at smågrise skal slagtes om nogle måneder og opnå en formindskelse af belægningsgraden og dermed af risikoen for en fremtidig spredning af sygdommen;

de nederlandske myndigheder indførte den 3. juni 1997 et sådant forbud mod inseminering i områder med høj belægningsgrad; producenterne skal holde de ikke bedækkede søer på deres bedrift, indtil forbuddet hæves, og de kan genoptage produktionen af smågrise, det er derfor berettiget at kompensere for de omkostninger, der er forbundet med tilbageholdelsen af søerne, i form af en støtte, der ydes pr. måned i den periode, i hvilken insemineringsforbuddet gælder;

det er nødvendigt, at de nederlandske myndigheder vedtager de fornødne bestemmelser for at muliggøre denne støtte, idet de med hensyn til indgivelse af ansøgninger, kontrolforanstaltninger og sanktioner analogt anvender bestemmelserne i Kommissionens forordning (EØF) nr. 3887/92 af 23. december 1992 om gennemførelsesbestemmelser for det integrerede system for forvaltning og kontrol af visse EF-støtteordninger (5), senest ændret ved forordning (EF) nr. 2015/95 (6);

støtten for ikke bedækkede søer erstatter på en vis måde den støtte for meget unge smågrise, der ydes ved levering af disse til myndighederne; det er derfor berettiget at begrænse EF's udgifter til den nye støtteordning for ikke bedækkede søer til udgifterne ved ydelse af støtte for levering af meget unge smågrise;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Svinekød -

UDSTEDT FØLGENDE FORORDNING:

Artikel 1

I forordning (EF) nr. 413/97 indsættes som artikel 4a:

»Artikel 4a

1. Producenterne kan efter ansøgning opnå støtte fra de nederlandske myndigheder for søer på deres bedrift, der er underlagt det insemineringsforbud, der den 3. juni 1997 blev vedtaget ved den nederlandske forordning om forbud mod reproduktion af grise i 1997 - Regeling fokverbod varkens 1997.

2. Støtten fastsættes til 32 ECU pr. so pr. måned. Den ydes for støtteberettigede søer, der holdes på ansøgerens bedrift i hele perioden for insemineringsforbuddet, og som insemineres senest fire måneder efter forbuddets ophævelse. Hver so skal forblive ubedækket i en periode, der mindst svarer til varigheden af insemineringsforbuddet. Det antal måneder, som støtten ydes for, er lig med varigheden af insemineringsforbuddet. Støtten kan tidligst udbetales seks måneder efter ikrafttrædelsen af insemineringsforbuddet.

3. De nederlandske myndigheder vedtager alle de fornødne bestemmelser for den i stk. 1 omhandlede støtte, bl.a. bestemmelser om definition af støtteberettigede dyr og identifikation af disse.

Med hensyn til indgivelse af ansøgninger, kontrolforanstaltninger og sanktioner finder artikel 5, artikel 6, stk. 1, 3, 4 og stk. 5, første afsnit, artikel 8, artikel 10, stk. 2 og 5, artikel 11, 12, 13 og 14 i Kommissionens forordning (EØF) nr. 3887/92 (*) om gennemførelsesbestemmelser for det integrerede system for forvaltning og kontrol af visse EF-støtteordninger tilsvarende anvendelse.

4. De nederlandske myndigheder meddeler senest tredive dage efter vedtagelsen af nærværende forordning Kommissionen de bestemmelser, de har vedtaget. De underretter regelmæssigt Kommissionen om gennemførelsen af den støtteordning, der indføres ved nærværende artikel.

5. 70 % af udgifterne til denne støtte dækkes af Fællesskabets budget for højst 220 000 søer.

Fællesskabets medfinansiering må dog ikke overstige de fællesskabsudgifter, der ville være påløbet ved ydelse af den i artikel 1, stk. 4, omhandlede støtte for levering af meget unge smågrise fra et lignende antal søer i en periode, der svarer til varigheden af insemineringsforbuddet, nedsat med 116 dage.

Beløb, der er udbetalt i form af forskud, og som overstiger det beløb, der definitivt er refusionsberettiget efter foregående afsnit beregnet efter ophævelsen af insemineringsforbuddet, betales tilbage til EUGFL i måneden efter beslutningen om fastsættelse af det refusionsberettigede beløb.

(*) EFT nr. L 391 af 31. 12. 1992, s. 36.«

Artikel 2

Denne forordning træder i kraft på dagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 1. august 1997.

På Kommissionens vegne

Monika WULF-MATHIES

Medlem af Kommissionen

(1) EFT nr. L 282 af 1. 11. 1975, s. 1.

(2) EFT nr. L 349 af 31. 12. 1994, s. 105.

(3) EFT nr. L 62 af 4. 3. 1997, s. 26.

(4) EFT nr. L 202 af 30. 7. 1997, s. 40.

(5) EFT nr. L 391 af 31. 12. 1992, s. 36.

(6) EFT nr. L 197 af 22. 8. 1995, s. 2.